Projekts

**Informatīvais ziņojums**

 **par apropriācijas pārdali starp budžeta izdevumu kodiem atbilstoši ekonomiskajām kategorijām Tieslietu ministrijas budžeta apakšprogrammas**

**03.02.00 „Apgabaltiesas un rajona (pilsētas) tiesas” ietvaros**

Saskaņā ar Ministru kabineta 2013.gada 13.augusta sēdes protokola Nr.44 171.§ tiesām ir apstiprinātas jaunās politikas iniciatīvas (turpmāk – JPI) 2014.gadam, tai skaitā, „Drošības nodrošināšana tiesās” un „Mutvārdu un procesuālo dokumentu tulkošana atbilstoši Kriminālprocesa likumam”. Likumā „Par valsts budžetu 2014.gadam” Tieslietu ministrijas budžeta apakšprogrammā 03.02.00 „Apgabaltiesas un rajona (pilsētas) tiesas” ir piešķirts finansējums preču un pakalpojumu izdevumiem – 738 599 *euro* JPI „Drošības nodrošināšana tiesās”, kas paredz visās tiesās nodrošināt fizisko apsardzi un 357 366 *euro* JPI „Mutvārdu un procesuālo dokumentu tulkošana atbilstoši Kriminālprocesa likumam”, kas paredz personai, kurai ir tiesības uz aizstāvību, ja tā neprot valsts valodu, tikšanās laikā ar aizstāvi bez atlīdzības izmantot tulka palīdzību Ministru kabineta 2013.gada 19.novembra noteikumos Nr.1342 „Kārtība, kādā personai, kurai ir tiesības uz aizstāvību, tikšanās laikā ar aizstāvi tiek nodrošināta tulka palīdzība” noteiktajā kārtībā un aizdomās turētajam vai apsūdzētajam, kas neprot valsts valodu, lēmuma rakstveida tulkojuma izsniegšanu viņam saprotamā valodā.

Saistībā ar iepirkuma rezultātu apstrīdēšanu Iepirkumu uzraudzības birojā, iepirkuma procedūra par fiziskās apsardzes nodrošināšanu tiesās aizkavējās un līgums sagatavots parakstīšanai tikai š.g. aprīļa otrajā pusē, un līdz š.g. augustam notiek pakāpeniska objektu nodošana – pieņemšana fiziskajai apsardzei. Līdz ar to JPI „Drošības nodrošināšana tiesās” 2014.gadam piešķirtā apropriācija tiks apgūta ~ 60% apmērā un prognozējamais atlikums ir 298 099 *euro*.

Sagatavojot aprēķinus par papildu nepieciešamo finansējumu grozījumiem Kriminālprocesa likuma 11.pantā, kas paredz no valsts budžeta segt izdevumus par tulka pakalpojumiem personai tiekoties ar aizstāvi, tika prognozēts, ka gadā būs 3401 šāds gadījums (~ 30% no gadā pabeigtajām krimināllietām), bet faktiski 2014.gada 1.pusgadā tiesnesim, kā procesa virzītājam, nav iesniegts neviens personas vai viņas aizstāvja iesniegums par tulkojuma nodrošināšanu un izdevumi ir saistīti tikai ar lēmuma rakstveida tulkojuma izsniegšanu aizdomās turētajam vai apsūdzētajam viņam saprotamā valodā. Līdz ar to paredzams, ka JPI „Mutvārdu un procesuālo dokumentu tulkošana atbilstoši Kriminālprocesa likumam” 2014.gadam piešķirtās apropriācijas atlikums būs 337 366 *euro*.

JPI paredzamo neapgūto finansējumu 635 465 *euro* būtu nepieciešams novirzīt datortehnikas nomaiņai tiesās un zemesgrāmatu nodaļās. Vecie datori (līdz 2008.gadam) atbalsta tikai „Windows XP” operētājsistēmu un no ražotāju puses šai operētājsistēmai atbalsts vairs netiek sniegts. Tas rada drošības riskus, jo netiek piegādāti drošības un kļūdu „ielāpi”. Tāpat esošā “Internet Explorer” pārlūkprogrammas versija nav savietojama ar  vairākiem interneta resursiem, kā rezultātā  rodas problēmas ar datu attēlošanu, kā arī ir novērota lēndarbība, un nav iespējams uzstādīt jaunāko “Internet Explorer” versiju, jo tā vairs netiek izstrādāta operētājsistēmai “Windows XP”. Datori  ir morāli novecojuši un, ieviešot jaunās informācijas sistēmas, sistēmu papildinājumus, kā arī ieviešot jaunu programmatūru, piemēram, tulkošanas risinājumu “TRADOS”, audio protokolu marķēšanas programmatūru, kuru darbība ir atkarīga no datora tehniskajiem parametriem, veco datoru lēnā darbība kavē darbu izpildi. Tāpat saistībā ar e-pakalpojumu ieviešanu aptuveni 200 tiesas sēžu zāles jāaprīko ar datoru tiesnesim.

Ievērojot minēto, nepieciešams nomainīt 450 līdz 2008.gadam iegādātos datorus tiesās, 100 vecos datorus zemesgrāmatu nodaļās, kā arī iegādāties 200 jaunus datorus tiesnešiem ar audio iekārtām aprīkotajās tiesas sēžu zālēs. Kopā tiks iegādāti 750 jauni datori ar atbilstošu operētājsistēmu 635 465 *euro* vērtībā.

Apropriācijas pārdale paredz veikt izmaiņas Tieslietu ministrijas budžeta apakšprogrammā 03.02.00 „Apgabaltiesas un rajona (pilsētas) tiesas”, nepalielinot gada kopējo izdevumu un ieņēmumu apjomu, un tā atspoguļota tabulā:

|  |  |  |  |
| --- | --- | --- | --- |
| 03.02.00 „Apgabaltiesas un rajona (pilsētas) tiesas” | Apstiprināts 2014.gada budžets (ieskaitot FM 23.05.2014. rīkojumu Nr.248 un FM 21.07.2014. rīkojumu Nr.371), *euro* | Priekšlikumi izmaiņām, *euro* | 2014.gada budžets ar izmaiņām, *euro* |
| **Resursi izdevumu segšanai** | **46 481 867** | **0** | **46 481 867** |
| Ieņēmumi no maksas pakalpojumiem un citi pašu ieņēmumi  | 750 565 |  | 750 565 |
| Dotācija no vispārējiem ieņēmumiem | 45 731 302 |  | 45 731 302 |
| **Izdevumi – kopā** | **46 481 867** | **0** | **46 481 867** |
| Uzturēšanas izdevumi | 45 886 201 | -635 465 | 45 250 736 |
| Kārtējie izdevumi | 45 886 201 | -635 465 | 45 250 736 |
| Atlīdzība | 31 663 918 |  | 31 663 918 |
|  Atalgojums | 24 687 887 |  | 24 687 887 |
| Preces un pakalpojumi | 14 222 283 | -635 465 | 13 586 818 |
| Kapitālie izdevumi | 595 666 | 635 465 | 1 231 131 |
| Pamatkapitāla veidošana | 595 666 | 635 465 | 1 231 131 |

Papildus norādām, ka apropriācijas pārdale neietekmē nākamajiem periodiem noteiktos maksimāli pieļaujamos izdevumu apjomus.

Likuma „Par valsts budžetu 2014.gadam” 32.panta 11.punktā noteikts, ka nav pieļaujama apropriācijas pārdale no prioritārajiem pasākumiem un jaunajām politikas iniciatīvām piešķirtā finansējuma citiem mērķiem. Savukārt, minētā likuma 33.panta 3.punktā ir noteikts, ka 32.panta nosacījumi neattiecas uz apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām budžeta resoram likumā noteiktās apropriācijas ietvaros, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot šā likuma 32.panta nosacījumus. Šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas nav iebildusi pret apropriācijas pārdali.

Ņemot vērā minēto, lūdzu Ministru kabinetu atbalstīt iesniegto priekšlikumu par Tieslietu ministrijas budžeta apakšprogrammas 03.02.00 „Apgabaltiesas un rajona (pilsētas) tiesas” ietvaros apropriācijas pārdali starp budžeta izdevumu kodiem atbilstoši ekonomiskajām kategorijām.

Tieslietu ministrs G.Bērziņš

Iesniedzējs:

Tieslietu ministrs G.Bērziņš

26.08.2014. 16:40

818

Āboliņa

67063811 Olita.Abolina@ta.gov.lv